NUSA เล็งตั้งบริษัทย่อย 2 แห่ง รองรับโครงการอสังหาฯ
NUSA จะตั้งบริษัทย่อย 2 แห่ง เพื่อรองรับพัฒนาโครงการอสังหาริมทรัพย์ จ่อเพิ่มทุนบริษัทย่อย “ณุศาศิริ โลจิสติกส์” ผู้ดำเนินธุรกิจด้านการขนส่ง-โลจิสติกส์ ไม่เกิน 185 ลบ. 
26 พ.ย. 2558

บริษัท ณุศาศิริ จำกัด (มหาชน) หรือ NUSA ระบุว่า ที่ประชุมคณะกรรมการบริษัทวานนี้ (25 พ.ย.) อนุมัติการจัดตั้งบริษัทย่อย 2 แห่ง คือบริษัท ณุศา เรสซิเด้นซ์ เชียงใหม่ จำกัด และบริษัท ณุศา ศรีราชา แกรนด์ ซีวิว จำกัด เพื่อรองรับการดำเนินธุรกิจของโครงการในอนาคต และรองรับการดำเนินธุรกิจด้านพัฒนาอสังหาริมทรัพย์ พร้อมอนุมัติเพิ่มทุนในบริษัทย่อยซึ่งทำธุรกิจด้านการขนส่งและโลจิสติกส์ เพื่อสนับสนุนธุรกิจหลักของบริษัท
สำหรับการจดทะเบียนจัดตั้งบริษัท ณุศา เรสซิเด้นซ์ เชียงใหม่ จำกัด และบริษัท ณุศา ศรีราชา แกรนด์ ซีวิว จำกัด จะดำเนินการภายใน 30 วัน โดยบริษัทจะถือหุ้นแห่งละ 99.99% โดยมีทุนจดทะเบียน 72 ล้านบาท และ 512 ล้านบาทตามลำดับ เพื่อประกอบธุรกิจพัฒนาอสังหาริมทรัพย์ คอนโดมิเนียม ที่พักอาศัย อาคารสปอร์ตมอลล์ และงานบริการอื่นๆที่เกี่ยวข้องกับการพัฒนาอสังหาริมทรัพย์
ส่วนแหล่งที่มาในการลงทุนจะมาจากการดำเนินงานของบริษัท โดยคาดว่าจะได้รับประโยขน์ในด้านความคล่องตัวในการบริหารจัดการงาน รวมถึงเพิ่มช่องทางในการขยายตลาด และดำเนินธุรกิจพัฒนาอสังหาริมทรัพย์ให้เป็นไปอย่างมีประสิทธิภาพ
นอกจากนี้คณะกรรมการยังอนุมัติการเพิ่มทุนจดทะเบียนในบริษัทย่อย คือ บริษัท ณุศาศิริ โลจิสติกส์ จำกัด (BVI) ซึ่งดำเนินธุรกิจด้านการขนส่งและโลจิสติกส์ทุกประเภท โดยจะเพิ่มทุนไม่เกิน 185 ล้านบาท ซึ่งจะทยอยชำระตามความจำเป็น ความเหมาะสมทางธุรกิจ และสถานะทางการเงินของบริษัท เพื่อสนับสนุนธุรกิจหลักของบริษัทให้เป็นไปอย่างมีประสิทธิภาพ และเพิ่มช่องทางในการขยายตลาดได้มากขึ้น